CELEX: 62021CN0780
Language: hr
Date: 2021-12-15 00:00:00
Title: Predmet C-780/21 P: Žalba koju je 15. prosinca 2021. podnio Oriol Junqueras i Vies protiv rješenja Općeg suda (šesto vijeće) od 5. listopada 2021. u predmetu T-613/20, Junqueras i Vies/Parlament

14.2.2022   
            
            
               HR
            
            
               Službeni list Europske unije
            
            
               C 73/20
            
         
      Žalba koju je 15. prosinca 2021. podnio Oriol Junqueras i Vies protiv rješenja Općeg suda (šesto vijeće) od 5. listopada 2021. u predmetu T-613/20, Junqueras i Vies/Parlament
      (Predmet C-780/21 P)
      (2022/C 73/25)
      Jezik postupka: španjolski
      
         Stranke
      
      
         Žalitelj: Oriol Junqueras i Vies (zastupnik: M. Marsal i Ferret, odvjetnik)
      
         Druga stranka u postupku: Europski parlament
      
         Žalbeni zahtjev
      
      Žalitelj od Suda Europske unije zahtijeva da:
      
         Prvo – Ukine i opozove rješenje šestog vijeća Općeg suda Europske unije od 5. listopada 2021. doneseno u predmetu T-613/20;
      
         Drugo – Proglasi žaliteljevu žalbu u cijelosti dopuštenom;
      
         Treće – Naloži ponovno pokretanje postupka kako bi, nakon što se žalba proglasi dopuštenom, šesto vijeće Općeg suda Europske unije nastavilo s njezinim ispitivanjem;
      
         Četvrto – Naloži Europskom parlamentu snošenje troškova u postupku povodom prigovora nedopuštenosti i u ovom žalbenom postupku.
      
         Žalbeni razlozi i glavni argumenti
      
      U prilog žalbi navodi se pet žalbenih razloga s njihovim pravnim osnovama:
      
         Prvo: Rješenjem su povrijeđeni zahtjevi prava na djelotvoran pravni lijek (čl. 47., Povelje, čl. 6. i 13. EKLJP-a) time što je odlukom o nedopuštenosti (i odlukama o tome da se predmeti neće spojiti i da se postupak neće prekinuti), lišena svakog korisnog učinka presuda Suda u predmetu C-115/21 [P] i presuda koju bi sâm Opći sud mogao donijeti u predmetu T-24/20 (1) ako mu se predmet vrati na odlučivanje. To je zato što Opći sud također pogrešno pravno tumači pravne učinke sudske odluke koju se može donijeti u predmetima T-24/20 i C-115/21 [P]. Opći sud smatra da je potrebna nova odluka nacionalnih tijela Kraljevine Španjolske kako bi se O. Junquerasa vratilo na njegovo mjesto, dok bi učinak donošenja sudskih odluka povoljnih za naše zahtjeve bilo zadržavanje O. Junquerasa na njegovu mjestu.
      
         Drugo: U pobijanom se rješenju pogrešno pravno tumače zahtjevi iz sudske prakse potrebni kako bi se smatralo da pobijani akt ima izravni utjecaj jer se u njemu donosi pogrešan pravni zaključak da žalitelj nema pravo iz četvrtog stavka članka 263. UFEU-a. Rješenjem se oduzima koristan učinak sudskim odlukama koje se mogu donijeti u predmetima C-115/21 [P] i T-24/20 i u njemu se ne navodi da bi nedonošenjem akta mjesto O. Junquerasa ostalo slobodno i njegovo vraćanje na to mjesto i ponovna uspostava njegovih prava ne bi bili onemogućeni.
      
         Treće: Rješenjem se povređuje pravo na jednakost (članak 20. Povelje) i pravo na djelotvoran pravni lijek (članak 47. Povelje). Njime se pogrešno tumači da se povreda navedenih prava očituje samo u raspravi o meritumu, pri čemu, da je prema O. Junquerasu postupano kao prema zastupniku u Europskom parlamentu koji je adresat pobijanog akta (izravna primjena učinaka presude Suda od 19. prosinca 2019. u predmetu C-502/19 (2) i odluke Europskog parlamenta koja je protivna priopćenju Kraljevine Španjolske), ne bi došlo do donošenja akta koji se sada pobija jer bi O. Junqueras i dalje bio na svojem mjestu. Povreda prava na jednakost i djelotvoran pravni lijek upućuju na izravan utjecaj na O. Junquerasa koji mu daje pravo iz četvrtog stavka članka 263. UFEU-a.
      
         Četvrto: Rješenjem se pogrešno pravno tumače učinci Povelje. U rješenju se ne smatra da izravan utjecaj koji pobijani akt ima na prava iz Povelje čini temelj prava iz četvrtog stavka članka 263. UFEU-a i ne priznaje se da se u ovom slučaju ne mijenjaju ovlasti sudskog nadzora prava Unije jer se od O. Junquerasa ne može tražiti da na nacionalnoj razini pobija akt kojim se mjesto na koje želi biti vraćen proglašava slobodnim, zbog čega je rješenje pravno pogrešno.
      
         Peto: Rješenjem se pogrešno pravno primjenjuju načela djelotvornosti i nadređenosti prava Unije. Rješenje je pravno pogrešno jer se njime ne utvrđuje da je pobijani akt odluka kojom se nastavlja nedavanje ikakvog korisnog učinka presudi Suda od 19. prosinca 2019. donesenoj u predmetu C-502/19, čime se također povređuje pravo na djelotvoran pravni lijek iz članka 47. Povelje u dijelu koji se odnosi na pravilno izvršenje presuda i stoga O. Junqueras ima pravo u skladu s četvrtim stavkom članka 263. UFEU-a.
      
         (1)  Rješenje od 15. prosinca 2020., Junqueras i Vies/Parlament (T-24/20, EU:T:2020:601)
      
         (2)  Presuda od 19. prosinca 2019., Junqueras Vies (C-502/19, EU:C:2019:1115)